বালুরঘাটের মোহরার বাড়িতে দুর্গা প্রতিমার গহনা তৈরি! দিশা দেখাচ্ছে বিকল্প কর্মসংস্থান

বালুরঘাট: মর্তে মায়ের আগমনের অপেক্ষায় দিন গুনছেন বাঙালি। আকাশে বাতাসে মায়ের আগমনির হাওয়া। আর এই উৎসবের মরশুমে বালুরঘাটের (Balurghat) দেবজ্যোতি-র উদ্যোগে বিকল্প কর্মসংস্থান দিশা দেখাচ্ছে। প্রতিমার গহনা তৈরির কাজ করে স্বনির্ভরতার পথে বাড়ির গৃহবধূ থেকে স্কুল পড়ুয়ারা। আসন্ন দুর্গাপুজোকে ঘিরে কর্মব্যস্ততা তুঙ্গে বালুরঘাটের নেপালি পাড়ার মোহরার বাড়িতে।

দেবজ্যোতি মোহরার নেতৃত্বে মোহরার বাড়িতে দুর্গা প্রতিমার গহনা তৈরির কাজ চলছে। বাতাসে যখন আগমনী সুর ভেসে আসছে তখন সোনার গহনার মতো ঝলমল করছে শিল্পীর হাতে গড়া পাট, জরি ও পুথির নকশা। প্রায় সাত বছর আগে নিজের বাড়িতেই দুর্গা প্রতিমার গহনা নিজের হাতে তৈরি করে এক যাত্রা শুরু করেছিলেন দেবজ্যোতি। ধীরে ধীরে তাঁর হাতের কাজ জনপ্রিয়তা লাভ করে এবং আজ তা একাধিক মানুষের জীবিকার পথ খুলে দিয়েছে।

আরও পড়ুন: শ্মশানে পুনরুজ্জীবন! এই প্রাচীন পুজোয় জড়িয়ে অজানা এক ইতিহাস

স্থানীয় গৃহবধূ থেকে কলেজ পড়ুয়া, রোজগারের আশায় এখন অনেকেই যুক্ত হয়েছেন দেবজ্যোতির উদ্যোগে। তাঁর এই উদ্যোগ শুধু জেলায় সীমাবদ্ধ নয়। দেবজ্যোতির হাতে তৈরি গহনা বিদেশেও পৌঁছে গিয়েছে। গত বছর তাঁর তৈরি অলঙ্কার পাড়ি জমিয়েছে সুদূর ক্যালিফোর্নিয়ায়।

চলতি বছরেও জেলার বাইরের চারটি দুর্গা প্রতিমার গহনার কাজ নির্দিষ্ট সময়ের আগে সম্পন্ন করে পাঠিয়ে দিয়েছেন তিনি। বর্তমানে প্রায় ১২টি প্রতিমার গহনা তৈরির কাজ চলছে জোরকদমে। তালিকায় রয়েছে জেলার খ্যাতনামা পুজো কমিটিগুলির বরাতও। গহনা তৈরির ব্যস্ততায় এখন কার্যত দিন-রাত এক করে কাজ করছেন প্রায় ১২ জন শিল্পী। দেবজ্যোতির মা মিতালি মোহরার জানিয়েছেন, যদি জেলা প্রশাসন সহযোগিতার হাত বাড়িয়ে দেয় তবে এই উদ্যোগ অনেক মানুষের বিকল্প কর্মসংস্থানের সুযোগ করে দিতে পারে।

দেবজ্যোতি নিজেও জানিয়েছেন, যে তিনি চান তাঁর হাতে গড়া গহনা রাজ্য ও জাতীয় স্তরে পৌঁছে যাক। আর সরকারি সহায়তা পেলে সেই লক্ষ্য আরও দ্রুত বাস্তবায়িত হবে বলেই মনে করছেন শিল্পী।

দেখুন অন্য খবর